Die Afrikanischi Union (Abchürzig AU; änglisch African Union, französisch Union africaine) isch ä internationali Organisation, wo 2001/2002 d Nochfolg vo der Organisation für Afrikanischi Eiheit (OAU) aträte het und sich für Kooperation uf alle Gebiet isetze söll. Plant isch under anderem ä Afrikanische Grichtshof. Sitz vo der Organisation isch Addis Abeba (Äthiopie), im enä Staat, wo as ein vo de erste uf em afrikanische Kontinent zum Völkerbund und denn as Gründigsmitgliid zu de Vereinte Natione ghört het. Mitgliidstaate vo der AU si alli Staate vo Afrika - zurziit 53 - usser Marokko, wo wägem Konflikt um die Demokratischi Arabischi Republik Sahara 1984 us der Vorgängerorganisation OAU usträte isch und an erä Mitgliidschaft in der AU zurziit nit interessiert isch. D Zsämmenarbet mit Mauretanie isch sit em August 2005 wägem Militärputsch, wo s dört gha het, suspendiert.